En flok medarbejdere på to jyske mejerier har fået efterbetalt løn. Det drejer sig om ansatte på Gjesing Mejeri og Bislev Mejeri, hvor sidst nævnte ligger syd for Nibe. Arla-mejerierne har tilsammen efterbetalt i alt omkring 720.000 kroner. Efterbetalingen er sket efter, at mejerierne i tre faglige sager har indgået forlig med 3F og den anden fagforening på mejeriområdet, Fødevareforbundet NNF. Det skriver Fagbladet 3F. Forhandlingssekretær i Den Grønne Gruppe i 3F Peter Møller Sjøgren er tilfreds med forligene: - Det er positivt, at ledelsen på de to mejerier har erkendt deres fejl og efterfølgende rettet op på dem. Ledelsen på mejerierne skal have ros for at gå konstruktivt ind i sagerne og få dem løst, siger Peter Møller Sjøgren til Fagbladet 3F. Fridage blev varslet for sent På Bislev Mejeri syd for Nibe laver medarbejderne feta- og smelteost, som først og fremmest bliver eksporteret til Mellemøsten. Her handlede den faglige sag om, at Arla-mejeriet ikke havde givet medarbejdere besked om fri på helligdage i foråret 2019 med et varsel på de seks uger, som er kravet i en lokal aftale mellem ledelsen og de ansatte på mejeriet. I stedet fik medarbejderne besked med 14 dages varsel. Som følge af forliget i sagen har Bislev Mejeri betalt timeløn til medarbejdere på de pågældende helligdage, hvor de ikke var på arbejde. Ifølge 3F har Bislev Mejeri samlet set betalt cirka 100.000 kroner i efterbetaling til medarbejderne og i bod til fagforeningerne for brud på overenskomsten. Mejerichefen hos Bislev Mejeri, Laura Rindom, ønsker ikke at oplyse overfor Fagbladet 3F, hvor meget mejeriet har betalt i sagen. Eller antallet af medarbejdere, der har modtaget efterbetaling. Mejerichefen oplyser til Fagbladet 3F, at hun ingen kommentarer har til sagen.

Referat:
En flok medarbejdere på Bislev Mejeri syd for Nibe har fået efterbetalt løn. Arla-mejerierne har tilsammen efterbetalt i alt omkring 720.000 kroner. Det skriver Fagbladet 3F.